思归乐
唐·元稹

山中思归乐，尽作思归鸣。尔是此山鸟，安得失乡名。应缘此山路，自古离人征。阴愁感和气，俾尔从此生。我虽失乡去，我无失乡情。惨舒在方寸，宠辱将何惊。浮生居大块，寻丈可寄形。身安即形乐，岂独乐咸京。命者道之本，死者天之平。安问远与近，何言殇与彭。君看赵工部，八十支体轻。交州二十载，一到长安城。长安不须臾，复作交州行。交州又累岁，移镇广与荆。归朝新天子，济济为上卿。肌肤无瘴色，饮食康且宁。长安一昼夜，死者如霣星。丧车四门出，何关炎瘴萦。况我三十二，百年未半程。江陵道涂近，楚俗云水清。遐想玉泉寺，久闻岘山亭。此去尽绵历，岂无心赏并。红餐日充腹，碧涧朝析酲。开门待宾客，寄书安弟兄。闲穷四声韵，闷阅九部经。身外皆委顺，眼前随所营。此意久已定，谁能求苟荣。所以官甚小，不畏权势倾。倾心岂不易，巧诈神之刑。万物有本性，况复人性灵。金埋无土色，玉坠无瓦声。剑折有寸利，镜破有片明。我可俘为囚，我可刃为兵。我心终不死，金石贯以诚。此诚患不至，诚至道亦亨。微哉满山鸟，叫噪何足听。